Kosið verður að minnsta kosti um þrjár tillögur á Alþingi á morgun vegna talningar í Norðvesturkjördæmi, hugsanlega fleiri. Stefnt er að því að ljúka málinu með atkvæðagreiðslu á morgun. Þingflokksformenn funda með starfandi forseta Alþingis í dag.
Kjörbréfanefnd sem kosin var á þingsetningarfundi í gær hefur setið á fundi frá því í morgun vegna talningarmálsins í Norðvesturkjördæmi en búist er við að tillögur nefndarmanna liggi endanlega fyrir í fyrramálið. Þingfundur hefst klukkan eitt á morgun. Þegar er vitað um tillögur meirihluta nefndarinnar um að staðfesta öll 63 kjörbréfin, tillaga um uppkosningu, það er kjósa aftur í kjördæminu og svo tillögu Pírata um að kjósa aftur um allt land. Enn er ekki útilokað að fleiri tillögur nefndarmanna berist.
Þorgerður Katrín Gunnarsdóttir formaður Viðreisnar og starfandi forseti Alþingis fundar í dag með formönnum allra þingflokka til að ræða með hvaða hætti umræðan fari fram á Alþingi á morgun en stefnt er að því að ljúka henni með atkvæðagreiðslu á morgun.
Verði atkvæðagreiðslan á morgun í samræmi við vilja meirihluta kjörbréfanefndar þannig að núgildandi 63 kjörbréf verði staðfest ætti stjórnarflokkunum ekki að vera neitt að vanbúnaði að kynna nýja ríkisstjórn. Þannig væri mögulegt að kalla flokksstofnanir saman á föstudag og jafnvel kynna nýja ríkisstjórn og stjórnarsáttmála á laugardag. Þá gæti forsætisráðherra flutt stefnuræðu í næstu viku og fjárlagafrumvarp verið lagt fram.
Formenn stjórnarflokkanna hafa sagt stjórnarsáttmálann tilbúinn og eina sem sé eftir sé að skipta ráðuneytum. Búist er við að ráðuneytum verði fjölgað og að verkefni verði færð á milli ráðuneyta. Kristján Þór Júlíusson er sá eini í ríkisstjórninni sem hættir en líklegt er að aðrir sem sitja í ríkisstjórninni verði þar áfram. Af nýjum ráðherrum eru helst nefnd þau Guðrún Hafsteinsdóttir Sjálfstæðisflokki og Willum Þór Þórsson Framsóknarflokki og að Birgir Ármannsson verði forseti Alþingis. Allt kemur þetta í ljós fyrr en seinna og veltur á niðurstöðu morgundagsins.